Manden slog og sparkede uhæmmet på gæster, personale og tilfældigt forbipasserende.

En 38-årig mand fra Aalborg gik lørdag eftermiddag amok på en restaurant i Frederikshavn. Det fortæller vagtchef ved Nordjyllands Politi, Bruno Brix. Episoden udspillede sig klokken 15.20 på restaurant Lygten, som ligger på Søndergade, hvor den 38-årige mand pludselig trak en kniv mod en anden gæst. Han truede gæsten, men brugte ikke kniven til at forvolde skade. Til gengæld brækkede han næsen på ham. En af tjenerne på restaurationen forsøgte at hjælpe manden med den brækkede næse, men så vendte den 38-årige voldsmand sin opmærksomhed mod hende i stedet. - Han sparkede servitricen, som var ved at hjælpe gæsten med den brækkede næse, flere gange, og herefter går han udenfor, hvor en mand kommer kørerne på en knallert. Den mand overfalder han og begynder så at stå at trampe på ham, siger Bruno Brix. Manden er blevet sigtet efter adskillige voldsparagraffer og vil blive fremsat i grundlovsforhør ved retten i Aalborg søndag klokken 10.